SKRIFTLIG FORESPØRGSEL E-1081/00

af Erik Meijer (GUE/NGL) til Kommissionen

(7. april 2000)

Om: Protest mod ødelæggelse af beboelses- og naturområder med bygningen af en kunstig dæmning i den spanske delstat Navarra

1. Er Kommissionen klar over, at floderne Irati og Urrobi i Pyrenæerne i den nordlige del af den spanske delstat Navarra efter færdiggørelsen af den 135 m høje og 35 km lange Itoiz-dæmning skal til at udmunde i en 1 100 ha stor opdæmmet sø, hvilket vil bevirke, at ni landsbyer vil forsvinde fuldstændigt og seks landsbyer delvist, medens desuden tre med støtte fra Den Europæiske Union oprettede og beskyttede natur- og fuglereservater (Txintxurrenea, Gaztelu og Inyarbe) vil løbe fuldt af vand, og at sjældne arter af ørne, gribbe og ugler vil forsvinde, idet odderen på dette sted allerede er forsvundet som følge af byggeriarbejdet?

2. Har Kommissionen kendskab til aktionen fra den spanske gruppe Solidarios con Itoiz, som har været udsendt i forskellige medier, og som har fundet sted under åbningstalen af formand Abu-Zeid i anledning af det andet Internationale Vandforum, der blev afholdt i Haag (Nederlandene) den 17.-22. marts 2000?

3. Har Kommissionen ligeledes kendskab til, at et af de vigtigste officielle argumenter for bygningen af dæmningen, nemlig indvinding af 57 000 ha jord til intensivt landbrug, er i modstrid med nye erkendelser, hvorefter en bæredygtig miljøpolitik kun kan føres ved at reducere landbrugsarealet, udøve mindre intensivt landbrug og bevare eller øge naturområder?

4. Kan Kommissionen bekræfte, at der endnu ikke findes nogen udarbejdede og godkendte planer til den påkrævede 177 km lange kanal til den sydlige del af Navarra, at projektet ikke forekommer i den gældende spanske nationale plan for kunstig vanding, at udbyttet af dette projekt er yderst usikkert, og at den forventede stigning i elektricitetsproduktionen for totredjedels vedkommende ikke vil ske, fordi allerede eksisterende produktion af elektricitet i anlæg langs de nuværende flodbredder bortfalder?

5. Har Kommissionen kendskab til, at bygningen af denne dæmning er yderst omstridt, bl.a. på grund af:

a) de domme, som tidligere ledende politikere i den autonome region Navarra blev idømt, fordi de accepterede bestikkelse under tildeling af byggetilladelser;

b) dommene af 29.9.1995 og 14.7.1997 afsagt af de højeste juridiske instanser i Spanien, hvormed det tekniske projekt forkastedes;

c) inddragelse af virksomheden Burson-Marsteller for at overbevise massemedierne og offentligheden om ønskeligheden af dette projekt?

6. Hvad agter Kommissionen at gøre for:

a) at bidrage til, at landskab og dyreliv i de vestlige Pyrenæer beskyttes mod de negative virkninger af dæmningsprojektet for landskab og natur, og

b) at nå til enighed herom med de pågældende spanske myndigheder?

Svar afgivet på Kommissionens vegne af Margot Wallström

(17. maj 2000)

Kommissionen har modtaget en klage over anlæggelsen af Itoiz-dæmningen og som følge heraf foretaget en nærmere undersøgelse. Den 30. november 1994 besluttede Kommissionen ikke at indlede nogen overtrædelsesprocedure i forbindelse med denne sag. Der udsendtes i dette øjemed en pressemeddelelse den 9. december 1994(1) med de nødvendige forklaringer på, hvorfor sagen var afsluttet.

Det må hertil bemærkes, at Fællesskabet ikke har bevilget nogen finansiel støtte til opførelsen af Itoiz-dæmningen i den spanske region Navarra.

Desuden har de spanske myndigheder som følge af de forslag, Kommissionen fremsatte efter at sagen var afsluttet, givet meddelelse om en udvidelse af det særligt beskyttede område, hvori projektet er beliggende. For nylig har de givet Kommissionen besked om en række nyudpegede særligt beskyttede områder i Bardenas Reales-området.

For så vidt angår bemærkningerne vedrørende de domsafsigelser, landets egne domstole har afgivet i forbindelse hermed, skal det bemærkes, at det ikke ville være plads at Kommissionen kommenterede disse. Det skal ligeledes bemærkes, at den spanske forfatningsdomstol med en nylig dom er gået imod en tidligere afgørelse truffet af den spanske højesteret mod dette projekt.

I betragtning af, at Itoiz-dæmingsprojektet nu er blevet gennemført, kan Kommissionen ikke se nogen grund til yderligere at kommentere en kommissionsbeslutning fra 1994.

(1) IP/94/1175.